Boer naby plaas doodgeskietArgieffoto Die liggaam van ŉ Oos-Kaapse boer is Dinsdagoggend langs die pad naby sy plaas buite King William’s Town aangetref. Kapt. Siphokazi Mawisa, woordvoerder van die polisie, het gesê die oorledene se plaas is langs die Nkqonkqweni- informele nedersetting buite die dorp. Volgens Mawisa is die 62-jarige man se liggaam langs die pad by die nedersetting aangetref. Mawisa het gesê besonderhede oor die voorval is steeds skraps, maar die polisie probeer tans vasstel wat presies gebeur het. In dié stadium word beweer dat een van die man se kollegas deur middel van ŉ opsporingstoestel in die oorledene se voertuig bepaal het dat sy voertuig naby die plaas stilstaan. Hy het omstreeks 07:15 gaan ondersoek instel en die man se liggaam aangetref. “Die polisie is onmiddellik na die toneel ontbied. Die man het skietwonde aan sy bolyf gehad,” het Mawisa gesê. ŉ Saak van moord word ondersoek, maar niemand is nog in hegtenis geneem nie. Mense met meer inligting word versoek om lt.kol. Phindile Kananda by 082 551 6907 of 043 605 6011 of Stop Misdaad by 0860 010 111 te nader.